DA Den Europæiske Unions Tidende C 78/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 78/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»PEPERONE DI PONTECORVO«

EF-Nr.: IT-PDO-005-0675-15.02.2008

BGB ( ) BOB ( X )

1. Betegnelse:

»Peperone di Pontecorvo«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produktets art:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen »Peperone di Pontecorvo«:

Den beskyttede geografiske betegnelse »Peperone di Pontecorvo« henviser til peberfrugten af den lokale økotype Capsicum annum, den lokale type »Cornetto di Pontecorvo«.

På afsætningstidspunktet skal »Peperone di Pontecorvo« have følgende egenskaber: Frugt: hel, trerummet. Farve: rød, grønne striber må forekomme på op til 40 % af overfladen. Form: aflang, konisk cylinder. Størrelse: frugtvægt for handelsklasse »extra« over 150 gram og for »første klasse« 100-150 gram. Frugtens længde: over 18 cm for klasse »extra« og 14-18 cm for »første klasse«. Kødet: tyndt. Hinden (kutikula): tyndere end ved andre produkter inden for samme varekategori. Smag: sød.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke produktionsfaser, som skal finde sted inden for det afgrænsede geografiske område:

Alle trin i produktionsprocessen, fra produktion af frø og planter af udelukkende den lokale økotype, Capsicum annum, typen »Cornetto di Pontecorvo«, til dyrkning og høst af det færdige produkt, »Peperone di Pontecorvo«, skal finde sted inden for det område, der nævnes i punkt 4.

3.6. Særlige regler vedrørende udskæring, rivning eller emballering osv.:

Pakningen af peberfrugter med den beskyttede oprindelsesbetegnelse »Peperone di Pontecorvo« skal foregå inden for det i punkt 4 nævnte produktionsområde for at undgå unødig håndtering, hvor frugterne kan støde imod hinanden og forårsage brud på vævet og udsivning af cellesaft. Efter høsten skal peberfrugterne opbevares i beholdere, så de ikke udsættes for sol.

Peberfrugterne pakkes i pakninger á 200 gr, 1 kg til 10 kg af karton, træ eller plast uden skadelige stoffer beregnet til levnedsmidler, som skal være forseglet således, at indholdet ikke kan fjernes, uden at emballagen brydes.

Indpakningerne skal være rene og ikke indeholde skadelige stoffer og være i overensstemmelse med gældende bestemmelser i lovgivningen. Produktet skal være fri for fremmedlegemer.

Alle indpakningsstørrelser og kasser skal have et ensartet indhold, dvs. kun indeholde frugter af samme kvalitetsklasse, samme farvegruppe og samme størrelse.

Hver enkelt frugt kan beskyttes med papir eller andet passende materiale og være påført logoet.

3.7. Specifikke mærkningsregler:

Følgende oplysninger skal være anført på etiketten: Betegnelsen »Peperone di Pontecorvo« skal stå skrevet med væsentligt større, tydelige og uudslettelige bogstaver, som klart adskiller sig fra enhver anden tekst, og skal efterfølges af ordene »Denominazione Origine Protetta« (beskyttet oprindelsesbetegnelse) og forkortelsen herfor D.O.P. (BOB); produktions- og pakkevirksomhedens navn, firmabetegnelse og adresse; mængden af produktet i emballagen ved pakningen angivet i overensstemmelse med gældende regler. Produktets logo består af en stiliseret kvinde iført den traditionelle dragt, som bærer en kurv (»pacchiana«) i favnen med seks peberfrugter af »Peperoni di Pontecorvo«. En syvende »Peperone di Pontecorvo« rager ud over et bånd med teksten »Peperone di Pontecorvo«. Betegnelsen »Peperone di Pontecorvo« skal stå på italiensk.

4. Præcis afgrænsning af det geografiske område:

Det geografiske område, inden for hvilket »Peperone di Pontecorvo« produceres, ligger i provinsen Frosinone og omfatter hele kommunen Pontecorvo og de dele af kommunerne Esperia, S. Giorgio a Liri, Pignataro Interamna, Villa S. Lucia, Piedimonte S. Germano, Aquino, Castrocielo, Roccasecca og San Giovanni Incarico i Liri-dalen, der ligger langs floden Liri og har samme klima- og jordbundsforhold.

5. Tilknytning til det geografiske område:

5.1. Det geografiske områdes egenart:

Dyrkningsområdet består af jorder, der er dannet af kvartære alluvialdannelser, som hænger sammen med tilstedeværelsen af Liri-floden og dens bifloder. Jorderne, som overvejende er løse og lerrige med indhold af let alkalinsk, neutralt kalk, er meget dybe, permeable og veldrænede, hvilket betyder, at overskydende vand let siver væk. Klimaet et typisk middelhavsklima med relativ høj luftfugtighed, ringe vind og årlig middelnedbør på 1 100-1 200 mm, der især fordeler sig godt i den periode, hvor jorden klargøres og i de første faser af plantens vækstcyklus.

5.2. Produktets egenart:

De særlige egenskaber, som kendetegner »Peperone di Pontecorvo« i forhold til andre peberfrugter, er dens udtalte smag og letfordøjelighed, som skyldes den tynde skal, der gør, at der bliver en betydelig mindre masse tilbage efter tygningen end ved andre produkter af samme type.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Ansøgningen om godkendelse af »Peperone di Pontecorvo« som beskyttet oprindelsesbetegnelse begrundes med de særlige egenskaber, som adskiller dette produkt fra andre produkter inden for samme varekategori. Produktets særlige egenskaber er tæt forbundet med produktionsområdets klima- og jordbundsforhold og de menneskelige faktorer. Disse forhold har givet den lokale økotype »Cornetto di Pontecorvo« dens særlige og skattede egenskaber, som har ført frem til egenskaberne hos oprindelselsbetegnelsen »Peperone di Pontecorvo«. »Peperone di Pontecorvo« dyrkes på meget frugtbare og meget næringsrige jorder, og det i forening med det geografiske områdes nedbørsforhold gør det muligt at fremavle et produkt med meget smag. Til de naturgivne faktorer skal føjes de menneskelige i form af det arbejde, som producenterne i området har udført. De har gennem årene forstået at udvælge de bedste lokale frugter og fremavle unge planter i omhyggeligt anlagte såbede og anvende de bedst egnede dyrkningsmetoder til at fremme økotypens kvaliteter. Forædlingsarbejdet har med tiden ført til, at den karakteristiske tynde hinde er blevet endnu tyndere, og at det er blevet et skattet produkt, fordi det er meget letfordøjeligt. Der findes mange historiske kilder, som giver belæg for, at området egner sig til fremavl, produktion, markedsføring og konsum af »Peperone di Pontecorvo«. I 1830, da fyrstendømmet Pontecorvo hørte under Vatikanstaten, nævnes i et småskrift produktionen af peberfrugt i Pontecorvo som eksempel på haveafgrøder. I en artikel fra 1873 om et forslag om »daziana« (koncessionsafgifter) i Pontecorvo kommune kræver man en markedsplads til salg af capsicum (peberfrugt). I »Inchiesta Jacini« i 1882 nævnes peberfrugten blandt de afgrøder, der dyrkes lokalt såvel som i hele området. Den omtales også i analysen af befolkningens kostvaner, hvor det konstateres, at bønderne betragter den som et »godt tilbehør...«. Grundlæggelsen af »Consorzio Agrario« i maj 1889 fik altafgørende betydning for peberfrugtavlen, som voksede kraftigt i årene herefter, og som stadig i dag er en af de lokale ressourcer.

Henvisning til offentliggørelsen af varespecifikationen:

Den ansøgende myndighed har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Peperone di Pontecorvo« i Gazzetta Ufficiale (det italienske statstidende) nr. 296 af 21. december 2007.

Den konsoliderede udgave af varespecifikationen kan ses på webstedet:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.